YBC 7289

係一塊巴比倫泥板，出名在佢上面寫住六十進制入面開方2嘅約略數值。開方2係一個正方形邊長同對角線長度嘅比例，係數學入面基礎而重要嘅一個常數。刻住嘅數字換轉返做10進制嘅話準確度去到6個小數位，被譽為「現時已知古代世界最準嘅運算」。呢塊泥板相信係公元前1800至1600年間南美索不達米亞一個學生嘅作品。J. P. 摩根將佢捐咗畀耶魯巴比倫藏品系列。

內容 

泥板上面有一個正方形，連埋佢兩條對角線，其中一條邊標咗個六十進制嘅數字30，對角線就標咗兩個數字，第一個係1;24,51,10，相等於305470/216000 ≈ 1.414213，同開方2嘅誤差只係二百萬分之一；第二個係42;25,35 = 30547/720 ≈ 42.426，呢個數等於第一個數乘以30，係一個邊長為30嘅正方形嘅對角線長度近似值。

因為巴比倫用嘅60進制系統係無標示位值，所以泥板上邊嘅數字都有其他嘅演繹。例如邊長可以係代表0;30，即係30/60=1/2。喺呢個演繹之下，對角線上面第二個數就代表0;42,25,35=30547/43200 ≈ 0.70711，係嘅一個近似值，而就係邊長為1/2嘅正方形對角線嘅長度，呢個近似值嘅誤差比例同樣係二百萬分之一之內。David Fowler 同 Eleanor Robson 寫話「呢對係有幾何意義嘅倒數對」，但係同時佢哋亦都指出，雖然喺巴比倫數學入面倒數對好重要，因而令到呢個演繹好吸引，但係都有其他理據去質疑呢一個演繹。

泥板嘅背面被人擦咗一部分，不過Robson相信上面有一條相類似嘅長方形對角線長度問題，而邊長同對角線嘅比例係3:4:5。

詮繹 
雖然YBC 7289嘅圖片成日都係好似上圖咁打斜展示出嚟，但係巴比倫人畫正方形嘅習慣係將四條邊沿住橫直方向畫嘅，而標咗數字嗰條邊喺頂。呢塊泥板圓形而且寫有大字，顯示佢應該係一塊「手上泥板」，係畀啲學生揸喺手上邊寫草稿用嘅。個學生好有可能係喺第二塊泥板到抄啲數字過嚟，不過喺另一塊泥板BM 96957 + VAT 6598到可以搵到計呢個數出嚟嘅迭代步驟。

1945年，Otto E. Neugebauer 同 Abraham Sachs 首先發現呢塊泥板嘅數學意義，「呢塊泥板展現咗古代世界最準確嘅運算」，準確度相當於十進制入邊六個小數位。其他巴比倫泥板上邊有六邊形同七邊形面積嘅運算，當中牽涉更加複雜嘅代數數，例如係。呢個數字亦都係埃及一啲金字塔入邊嘅長度比例，不過YBC 7289上邊咁準確嘅數值顯示佢哋當年已經有能力去計呢啲數字出嚟，而唔係單憑實物比例估算。

托勒密喺佢本《天文學大成》入邊都有用到同一個近似值1;24,51,10，而佢無講呢個近似值係喺邊到嚟嘅，好可能呢個近似值喺當年已經廣為人知。

發掘同策展 
現時唔知YBC 7289係喺美索不達米亞之中嘅邊到嚟嘅，不過佢嘅形狀同書寫風格顯可能係南部嚟嘅，製成時間係公元前1800年至1600年之間。

呢塊泥板係 J. P. 摩根 1909年捐畀耶魯大學嘅遺贈嘅一部份，成套遺贈組成咗耶魯巴比倫藏品系列。耶魯嘅文化遺產保育學院幫呢塊泥板整咗個電子模型，可以用嚟做3D打印。

Plimpton 322
IM 67118

巴比倫數學
數學手稿
泥板